Covid-19-regulasies dalk binnekort laat vaarFoto bloot ter illustrasie. (Foto: Zachary Keimig/Unsplash) “Alle aanduidings is daar dat die regering binnekort die nuwe omstrede gesondheidsregulasies gaan terugtrek. Indien die regulasies teruggetrek word, sal dit die einde van maskers, beperkings op getalle in stadions en teaters, asook reisbeperkings na Suid-Afrika beteken.” Só sê dr. Dirk Hermann, bestuurshoof van Solidariteit, wat onlangs ŉ brief aan die departement van gesondheid gestuur het waarin versoek word om die regulasies te laat vaar. Indien dit nie gebeur nie, sal Solidariteit die hof vir ŉ bestraffende kostebevel vra. ŉ Brief doen sedert Maandag die ronde waarin die moontlikheid dat die gesondheidsregulasies opgeskort kan word, deur die minister van gesondheid, dr. Joe Phaahla, self bevestig word. Volgens Solidariteit het ŉ bron die egtheid van die brief aan hom bevestig. In die brief sê Phaahla aan provinsiale gesondheidsministers dat die departement Maandagoggend met die nasionale koronavirusbevelsraad (NCCC) vergader het en dat hy ŉ aantal voorstelle oor die regulasies gemaak het na aanleiding van Suid-Afrika wat skynbaar nou deur die vyfde virusgolf beweeg het. Luidens die brief is daar voorgestel dat mense nie voorts gedwing sal word om maskers in die openbaar te dra nie, dat die beperkings op getalle by geleenthede opgeskort word en dat daar ook weggedoen word met die reisbeperkings na Suid-Afrika. Hierdie voorstelle sal na verwagting binne die volgende drie dae in die kabinet bespreek word. “Nieteenstaande die brief verwag ons in elk geval dat die regulasies teruggetrek gaan word,” sê Hermann. “Die regering is in ŉ regshoek gedwing en kan nie daar uitkom nie.” Die vakbond het verlede maand sy hofstukke op Phaahla beteken. Die aansoek vra dat die regulasies ongeldig verklaar word, en dit sal nou van 25 tot 27 Julie in die hof geargumenteer word. Organisasies soos AfriForum se aansoek word op dieselfde dag aangehoor. Solidariteit het menigmaal aangevoer dat die gesondheidsregulasies prosedureel en substantief onregmatig is. “Hoewel ons die terugtrek van die regulasies sal verwelkom, moes die regulasies in die eerste plek nie daar gewees het nie.”